ใช้หนี้ดอกเบี้ยหลังแอ่นแสนล.
ผ่านงบประมาณใช้หนี้ปี 2559 คาดรัฐยืดเวลาชำระหนี้ จ่ายภาระดอกเบี้ยมากขึ้น
9 มิ.ย. 2558

ผ่านงบประมาณใช้หนี้ปี 2559 คาดรัฐยืดเวลาชำระหนี้ จ่ายภาระดอกเบี้ยมากขึ้น 
นายรังสรรค์ ศรีวรศาสตร์ ปลัดกระทรวงการคลัง กรรมาธิการพิจารณางบประมาณปี 2559 เปิดเผยว่า คณะกรรมาธิการฯ เห็นชอบงบประมาณหน่วยงานกระทรวงการคลังผ่านทั้งหมด โดยเฉพาะงบประมาณของสำนักงานบริหารหนี้สาธารณะ (สบน.) ที่ของบบริหารชำระหนี้ 1.74 แสนล้านบาท เป็นการชำระเงินต้นประมาณ 4 หมื่นล้านบาท ที่เหลือประมาณ 1.3 แสนล้านบาท เป็นการชำระดอกเบี้ย
ทั้งนี้ ภาระการชำระหนี้ของประเทศสูงขึ้นต่อเนื่อง แต่สามารถชำระเงินต้นได้น้อยเพราะงบประมาณมีจำกัด ทำให้หนี้ที่ครบชำระจำนวนมากต้องยืดอายุการกู้เงินออกไป แต่กระทรวงการคลังพยายามให้มีการชำระต้นเงินกู้ไม่ต่ำกว่า 3% ของงบประมาณรายจ่าย แต่ปัจจุบันยังไม่สามารถทำได้
แหล่งข่าวกระทรวงการคลัง เปิดเผยว่า ในปีงบประมาณ 2560 มีเงินกู้ที่ครบต้องชำระ 3.33 แสนล้านบาท ปีงบประมาณ 2561 จำนวน 3.54 แสนล้านบาท และงบประมาณปี 2562 จำนวน 6 แสนล้านบาท หนี้ที่ครบชำระส่วนใหญ่เป็นเงินกู้จากโครงการรับจำนำข้าวของรัฐบาลที่ผ่านมา ซึ่งขณะนี้เป็นการกู้เงินจากสถาบันการเงินอายุเงินกู้ 1-2 ปี ซึ่งหากงบประมาณไม่พอก็ต้องยืดเวลาเงินกู้ดังกล่าวออกไป
อย่างไรก็ตาม กระทรวงการคลังอยู่ระหว่างเสนอร่าง พ.ร.บ.ให้อำนาจกระทรวงการคลังกู้เงินเพื่อบริหารจัดการหนี้วงเงิน 7 แสนล้านบาท ประกอบด้วยหนี้จากโครงการรับจำนำข้าว 5 แสนล้านบาท ที่เหลือเป็นเงินที่รัฐบาลค้างจ่ายเงินชดเชยให้การรถไฟแห่งประเทศไทย (รฟท.) และองค์การขนส่งมวลชนกรุงเทพ (ขสมก.) และเงินค้างจ่ายสมทบกองทุนประกันสังคม โดยตั้งเป้าใช้หนี้ดังกล่าวให้หมดภายใน 20 ปี
แหล่งข่าวเปิดเผยว่า สบน.ได้กู้เงินเพื่อใช้ลงทุนในโครงการซ่อมสร้างถนนทั่วประเทศ และโครงการพัฒนาแหล่งน้ำวงเงิน 4 หมื่นล้านบาท โดยการกู้ก้อนแรกจากสถาบันการเงินเป็นเงิน 3,000 ล้านบาท โดยสัปดาห์หน้าหน่วยงานต่างๆ จะเริ่มเบิกจ่าย ทำให้มีเงินหมุนเวียนเข้าสู่ระบบเศรษฐกิจ